De ce nu investesc românii?

Întotdeauna m-am întrebat, uitându-mă în jurul meu, de ce oamenii nu se gândesc la viitorul lor și de ce nu încep să investească de la o vârstă cât mai fragedă. Curiozitatea a fost atât de mare încât m-am hotărât să fac un sondaj pe rețelele de socializare adresând exact această întrebare: “Care este principalul motiv care te împiedică să investești?”.

Din fericire am avut un număr de respondenți suficient de mare, astfel încât rezultatele să fie reprezentative. Iată răspunsurile celor 375 de persoane (cărora doresc să le mulțumesc pe această cale) care au avut bunăvoința să răspundă întrebârii mele:

Principalele motive evidențiate în urma acestui sondaj au fost:

Lipsa de informații – 40%

Teama de a pierde/este prea riscant – 36%

Am nevoie de o sumă mare pentru a investi – 10%

Este prea complicat – 5%

Alte motive – 9%

Lipsa de informații

Motivul invocat de cei mai mulți dintre respondeți (în proporție de 40%) a fost că lipsa de informații îi împiedică să investească. Deși România este pe ultimul loc din Uniunea Europeană la nivelul de educație financiară și pe locul 128 în lume, în ultimii ani s-au făcut pași importanți pentru creșterea nivelului de educație financiară.

Atât organizațiile non-profit, cele guvernamentale cât și demersurile individuale ale diferitelor persoane implicate în procesul de creștere a nivelului de educație financiară din România încep să fie din ce în ce mai vizibile. Există nenumărate resurse care pot fi folosite pentru a înțelege mai bine cum funcționează banii, cum funcționeaă piața de capital, cum putem să eficientizăm finanțele personale și cum putem să facem mai mult/mai bine cu resursele pe care le avem la dispoziție.

Majoritatea acestor resurse pot fi găsite gratuit, tot ceea ce trebuie făcut este să conștientizăm importanța acestui domeniu și cum, o viață financiară sănătoasă, ne poate îmbunătăți celelalte aspecte ale vieții. În era informației cred că nu accesul la informații este problema ci faptul că avem prea multe informații și nu știm cum să le folosim.

Teama de a pierde/este prea riscant (36% dintre respondenți)

Studiile arată că teama de a pierde este, din punct de vedere psihologic, de 2 ori mai puternică decât bucuria de a câștiga. Investitorii tind să își asume riscuri mult mai mari pentru a evita o pierdere decât pentru a obține un câștig. Practic o pierdere de 1.000 lei în urma unei investiții este percepută negativ de două ori mai puternic decât bucuria câștigului a 1.000 lei generat de o altă investiție.

Cele menționate mai sus evidențiază de ce investitorii tind să aibă reacții emoționale puternice atunci când portofoliul este în scădere și tind să răscumpere anumite investiții în acele momente, chiar dacă din punct de vedere rațional și privind investiția pe termen mediu și lung, acele momente sunt momente de păstrare a portofoliului și chiar de achiziții, la prețuri mai bune. În concluzie, teama de a pierde din investiții este cât se poate de normală. Investițiile nu înseamnă a investi neapărat în acțiuni sau în instrumente foarte dinamice. Plasamentul în titlurile de stat sau în fonduri de obligațiuni sunt tot investiții care urmăresc atingerea unor obiective financiare pe termen mediu și pot fi potrivite investitorilor cu profil de risc scăzut sau mediu.

A investi înseamnă: – să te gândești la obiectivele tale pe termen mediu și lung (3, 5, 10, 20 sau chiar 30 de ani) – să îți stabilești profilul tău de risc – să stabilești perioada pe care dorești să investești și să alegi acele instrumente care să corespundă profilului tău de risc dar și perioadei minim recomandate pentru investiții. Câteva idei pe care le poți utiliza pentru scăderea riscului în investiții: Diversifică-te – adică nu plasa toți banii într-un singur instrument financiar.

Diversificarea poate însemna mai multe lucruri: Diversificare valutară – ține banii în RON, EUR și USD Diversificare pe instrumente – investește și în fonduri mutuale, acțiuni, obligațiuni, imobiliare Investeste mai puțin în instrumente individuale (acțiuni, obligațiuni) și mai mult în coșuri de instrumente (fonduri mutuale, ETF-uri)

Diversificare regională – nu investi doar în România – există o multitudine de instrumente prin care poți obține expunere și pe instrumente din SUA, Europa, etc. Investește-te pe termen lung – într-o investiție diversificată, cu cât orizontul investițional crește, cu atât riscul de a pierde bani din acest plasament scade. Educă-te financiar – învață și încearcă să înțelegi cum funcționează fiecare instrument financiar în care investești.

De exemplu, educația financiară te poate ajuta să înțelegi că investiția într-un portofoliu diversificat de acțiuni americane (S&P500) pe termen de minim 15 ani a adus randamente pozitive și peste inflație (randamentul mediu fiind de peste 7%/an) în orice perioadă din ultimii 90 de ani, chiar dacă pe termen scurt această investiție a generat și pierderi de 50%. Totodată educația financiară te poate ajuta să înțelegi că instrumentele clasice de economisire (conturi de economii, depozite) nu reușesc, pe termen mediu și lung, să aducă randamente egale cu inflația (lucru care generează o pierdere din puterea de cumpărare a banilor).

Este nevoie de o sumă mare de bani pentru a investi (10% dintre respondenți)

Poti începe să faci investiții cu sume care pornesc de la 45 sau 50 lei lunar. Prima opțiune pe care o poți alege este deschiderea unui plan de investiții automatizat, cu investiția în fonduri mutuale, sumele minime lunare plecând de la suma de 50 lei. Acest plan de investiții îl poți deschide prin intermediul băncii la care ai deschise conturile curente, fie prin intermediul aplicației mobile fie prin intermediul sucursalei.

Este cea mai simplă modalitate de acumulare constantă cu sume mici. A doua opțiune poate fi plasarea unor sume lunare, automat, în Pilonul 3 de pensii, suma minimă pentru această optiune este de 45 ron. Dacă alegi această variantă, poți alege administratorul pilonului 3 de pensii preferat, să semnezi toate documentele de adeziune și cu aceste documente poți merge la angajatorul tău iar acesta să trasfere automat, în fiecare lună, suma pe care tu ai ales să o plasezi lunar.

Dacă apelezi la această opțiune, vei beneficia și de o deducere fiscală de 10% pentru o sumă totală de 400 euro/an. Acestea sunt doar 2 idei pe care le poți utiliza pentru a începe să investești cu sume mici. Investițiile profitabile sunt un maraton, și nu un sprint. Spor la economisit și investiții profitabile. www.educatsibogat.ro

Mihai Constantinescu

Contents